1. Miksi teollistuminen alkoi nimenomaan Englannista?
Johdantokappale:
· käsitteen teollistuminen määritteleminen ja ajoittaminen
· johdantoteksti aiheeseen

esim. ”Teollistumisella tarkoitetaan Englannista noin 1770-luvulla alkanutta koneistumista ja tuotannon tehostumista, joka muutti yhteiskunnan tuotantorakenteen teollisuuteen perustuvaksi. Teollistuminen käynnistyi Englannista, koska toisin kuin muilla Euroopan mailla, Englannilla oli kaikki tarvittavat tuotantotekijät, joita tarvittiin teollisen tuotannon käynnistämiseen. Vähitellen 1800-luvun kuluessa teollistuminen levisi myös muihin Euroopan maihin ja Yhdysvaltoihin.”
Käsittelykappaleet:
· vastaus jäsennellään aiheen/aikajärjestyksen/teemojen mukaan kappaleisiin
· kysymystä tarkastellaan useasta eri näkökulmasta monipuolisesti
· käytetään yleiskieltä, vältetään tunteikasta ilmaisua ja kannanottoa

· raaka-aineet, väestönkasvu ja maatalouden koneistuminen, merentakaiset siirtokunnat, suuri laivasto, riittävästi taloudellista pääomaa, kivihiilivarannot, henkinen pääoma, höyrykone

· esim. ”Teollistumisen käynnistymiseen tarvittiin raaka-aineita, työntekijöitä, energiaa, taloudellista ja henkistä pääomaa, sekä hyviä kuljetus- ja kauppayhteyksiä. Englanti rikastui siirtomaidensa ja tehokkaan kaupankäynnin ansiosta, tähän liittyivät Atlantin kolmiokauppa ja kauppakomppaniat. Atlantin kolmiokaupassa orjia kuljetettiin Afrikasta Amerikkaan työskentelemään puuvillapelloilla ja tuotettu puuvilla kuljetettiin Eurooppaan jalostettavaksi, josta valmiit tuotteet kuljetettiin Afrikkaan ja vaihdettiin siellä raaka-aineisiin ja orjiin. Kauppakomppaniat taas saivat yksinoikeudella tuoda tuotteita kotimaahan ja maksoivat valtiolle korvauksen oikeudestaan. Englannin Itä-Intian kauppakomppania oli erittäin vaikutusvaltainen, sillä oli myös mahdollisuus edistää taloudellisia tavoitteita voimakeinoin. Englannin Itä-Intian kauppakomppanian toiminta johtikin vähitellen alueiden taloudelliseen alistamiseen eli kolonialismiin ja siirtomaiden muodostumiseen, mikä lisäsi raaka-aineita ja taloudellista pääomaa emämaa Englantiin. 

Taloudellisen pääoman lisäksi Englannilla oli myös teolliseen tuotantoon tarvittavaa henkistä pääomaa. Varsinkin porvariston keskuudessa oli vallalla ajatus, että yrittämisellä rikastuminen on osoitus ahkeruudesta ja rehellisyydestä. Tämä ajatus vaikutti taloudellisen liberalismin kehittymiseen, jonka mukaan voittoja tavoittelevat yrittäjät kehittäisivät tuotantoaan yhä tehokkaammaksi, mikä osaltaan lisäsi tehtaiden koneistumista vaikutti teollistumisen vauhtiin Englannissa. 

Englannilla oli myös runsaat kivihiilivarannot, mikä vaikutti suuresti siihen, että Englanti teollistui ensimmäisenä. Kivihiili tarjosi tehokkaan ja runsaan energialähteen teollisuuden tarpeisiin. Kivihiiltä tarvittiin esim. höyrykoneiden käyttämiseen. Höyrykoneen keksiminen ja hyödyntäminen voimanlähteenä teollisuudessa ja liikenteessä olikin yksi tärkeistä edellytyksistä teollistumiselle. Höyrykoneita hyödynnettiin tehtaissa ensimmäisenä kutomateollisuudessa, tilanne oli otollinen Englannissa, koska se sai halpaa puuvillaa siirtomaista ja valmis puuvillakangas meni helposti kaupaksi. Höyrykoneen ansiosta tehdas voitiin rakentaa sinne, missä oli saatavilla raaka-aineita ja työvoimaa. Teollistumiseen tarvittavaa työvoimaa Englannissa riitti paitsi runsaan väestönkasvun ansiosta, myös maatalouden koneistumisen takia. Maatalouden koneistumisen myötä, ei kaikille enää riittänyt maaseudulla työtä, niinpä maaseudulta muutti kaupunkeihin paljon ihmisiä työn toivossa ja tehtaat saivat tarvitsemaansa työvoimaa.”

Johtopäätökset/yhteenveto:
· muutamaan kokoavaan lauseeseen, jossa tiivistät vastauksen olennaisimmat asiat vielä kerran
· esim. ” Muihin Euroopan maihin verrattuna Englannilla oli eniten teollistumiseen tarvittavia tuotantotekijöitä kuten pääomaa, raaka-aineita, työvoimaa, innovaatioita ja tehokkaat kauppareitit, sekä suuri laivasto raaka-aineiden ja tuotteiden kuljettamiseen. Teollistuminen käynnistyi Englannista 1700-luvun lopulla juuri näiden suotuisten tekijöiden yhteisvaikutuksesta.”
Yleisiä huomioita:
· teollistumisen käsitteen määrittely 
· vähän liikaa Adam Smithista
· tarkkana, että kirjoitat aiheesta
· perusteluja ”väitteille” esim. Englannilla oli paljon rahaa ja raaka-aineita. Mistä tämä johtui?
· kolonialismin ja imperialismin ero
· vältä toistoa

2. Tarkastele, millaisia piirteitä varhaisilla korkeakulttuureilla oli ja mitkä tekijät vaikuttivat korkeakulttuurien syntyyn tietyille alueille.
Johdantokappale:
· käsitteen varhainen korkeakulttuuri määritteleminen ja ajoittaminen
· johdantoteksti aiheeseen

esim. ”Varhaisilla korkeakulttuureilla tarkoitetaan noin 3000 eaa. mm. Mesopotamiaan ja Egyptiin kehittyneitä kulttuureja. Korkeakulttuurit kehittyivät suuriin jokilaaksoihin esim. Eufrat ja Tigris jokien, sekä Niilin laaksoihin, koska ne olivat sekä ilmastollisesti ja ympäristöllisesti otollisia alueita maanviljelyyn. Jokilaakso antoi viljelmille veden ja vesistöjä pitkin oli helpompaa käydä kauppaa.”






Käsittelykappaleet:
· vastaus jäsennellään aiheen/aikajärjestyksen/teemojen mukaan kappaleisiin
· kysymystä tarkastellaan useasta eri näkökulmasta monipuolisesti
· käytetään yleiskieltä, vältetään tunteikasta ilmaisua ja kannanottoa

· kaupankäynnin kehittyminen, kaupungit, ammattien eriytyminen, hierarkkinen yhteiskunta, lait, kirjoitustaito, keksinnöt (matematiikka, mitta- ja painojärjestelmät, tähtitiede, kalenteri, metallien valmistaminen, aura, nilometri, kanavat, pyörä, lääketiede)



· esim. ”Korkeakulttuurien synty perustui maatalouden tuottamaan ylijäämään. Se mahdollisti työn jakamisen ja eri ammattien synnyn, kun kaikkien ei enää tarvinnut viljellä maata ja huolehtia ruuan riittävyydestä. Korkeakulttuurissa jokaisella yhteisön jäsenellä oli oma tehtävänsä, yksi korkeakulttuurin piirre onkin hierarkkinen eli arvojärjestykseen pohjautuva yhteiskuntajärjestys. Papisto oli hallitsijan jälkeen ylimpänä hierarkiassa. Papit pitivät yhteiskuntaa koossa ja toimivat välittäjinä ihmisten ja jumalien välillä. Papeista ja heitä avustavista virkamiehistä muodostui yläluokka, joka vietti loisteliasta elämää. Keskiluokkaa edustivat mm. kirjurit, lääkärit, kauppiaat ja käsityöläiset. Talonpojat tuottivat ruokaa koko väestölle ja ylläpitivät etuoikeutettujen loisteliasta elämää. Yhteiskunnan alimpana ryhmänä olivat orjat. 

Maanviljelyyn siirtymisen myötä siirryttiin myös pysyvään asutukseen, mikä johti kaupunkien muodostumiseen ja kaupankäynnin kehittymiseen, mikä on yksi varhaisen korkeakulttuurin tunnuspiirteistä. Kaupankäynnin kehittyminen johti myös lähellä toisiaan olevien alueiden verkostoitumiseen, joiden avulla kauppatavaroiden lisäksi levisi myös tieto ja keksinnöt. Koska kaupungeissa asui paljon ihmisiä tiiviisti ja ihmiset olivat myös aiempaa enemmän tekemisissä keskenään, tarvittiin myös sääntöjä, jotta yhteiselämä sujuisi. Näin kehittyi lait, jotka säätelivät sitä, mikä oli sallittua ja mikä ei. Mesopotamiassa kehitetty Hammurabin laki on yksi maailman vanhimmista kirjoitetuista lakikokoelmista. Kirjoitustaidon kehittyminen, mitä pidetään yhtenä korkeakulttuurin piirteenä, liittyi kiinteästi yhteiskunnan kehittymiseen ja maanviljelyn tehostumiseen. Kun työnjako ja hallinto kehittyivät ja yhteiskunnat kasvoivat, oli asioita välttämätöntä merkitä muistiin. Kirjoitustaitoa tarvittiin esim. vuokrien ja veron keruussa, viljan jakelussa, kaupankäynnissä, omaisuuden valvonnassa, sääntöjen ja rangaistusten kirjaamisessa ja poliittisen vallan välineeksi. 

Varhaisissa korkeakulttuureissa tyypillistä olivat myös monenlaiset keksinnöt. Mesopotamiassa sumerit sovelsivat ensimmäisinä maailmassa matematiikkaa käytäntöön. Sumerit tutkivat myös avaruutta ja ymmärsivät, että Auringon asema suhteessa maapalloon vaihtelee vuodenaikojen mukaan, sumerit kehittivätkin kalenterin. Myös esim. pronssin valmistamisen, auran ja nilometrin keksijöinä pidetään sumereita. Nilometrin avulla tarkkailtiin vedenpinnan korkeutta, mikä auttoi arvioimaan tulevia tulvia. Kanavien rakentaminen ja keinokastelujärjestelmän kehittäminen ovat myös varhaisissa korkeakulttuureissa kehitettyjä keksintöjä.”

Johtopäätökset/yhteenveto:
· muutamaan kokoavaan lauseeseen, jossa tiivistät vastauksen olennaisimmat asiat vielä kerran
· esim. ”Korkeakulttuurit kehittyivät suuriin jokilaaksoihin, koska ne olivat suotuisia alueita viljelylle ja vesistöjä pitkin oli myös helpompi käydä kauppaa. Maatalouden tuottaman ylijäämän, sekä kaupunkien muodostumisen seurauksena ammatit eriytyivät, yhteiskunnat muodostuivat hierarkkisiksi, tarvittiin kirjoitustaitoa ja sääntöjä. Tehostuneen maanviljelyn ja kehittyvän kaupankäynnin tarpeisiin kehitettiin myös monia keksintöjä, jotka olivat ominaisia korkeakulttuureille.”
Yleisiä huomioita:
· perusteluja väitteille esim. miksi kirjoitustaito syntyi varhaisissa korkeakulttuureissa, miksi maanviljelyn ylijäämä vaikutti ammattien eriytymiseen ym.
· muista kirjoittaa siitä, mitä kysytään (varhaisten korkeakulttuurien ja Välimeren korkeakulttuurien ero)

3. Millä tavoin feodaaliyhteiskunta syntyi Euroopassa, mitkä olivat sen keskeiset piirteet, ja miksi se sittemmin hajosi?
Johdantokappale:
· käsitteen feodalismi määritteleminen ja ajoittaminen
· johdantoteksti aiheeseen

esim. ”Feodalismi eli läänityslaitos oli keskiajan yhteiskuntajärjestelmä, joka perustui maanomistuksien jakamiseen sotapalvelusta vastaan. Feodalismin syntyyn ja kehitykseen vaikuttivat monet tekijät aina Rooman hajoamisesta kartanotalouteen ja sääty-yhteiskunnan muodostumiseen.”
Käsittelykappaleet:
· vastaus jäsennellään aiheen/aikajärjestyksen/teemojen mukaan kappaleisiin
· kysymystä tarkastellaan useasta eri näkökulmasta monipuolisesti
· käytetään yleiskieltä, vältetään tunteikasta ilmaisua ja kannanottoa

· Rooman valtakunnan hajoaminen, siirtyminen luontaistalouteen, germaaniheimojen perinne, läänitys, linnanherra, vasalli, läänitysten periytyvyys, sääty-yhteiskunnan muodostuminen, kartanotalous, maaorjuus, keskiajan lopulla kuninkaan vallan kasvaminen, kaupankäynnin ja rahatalouden voimistuminen


· esim. ”Rooman valtakunnan hajottua raha katosi vaihdon välineenä useiksi vuosisadoiksi ja Euroopassa siirryttiin luontaistalouteen. Ratkaiseva tekijä oli roomalaisen verotusjärjestelmän katoaminen. Länsi-Euroopan alueet vallanneiden germaaniheimojen perinteeseen kuului, että viljelyn ohella vapaat miehet osallistuivat sotapalvelukseen, jos kuningas heitä tarvitsi. Ajan kuluessa uskollisia alamaisia alettiin palkita antamalla heille hallintaoikeuksia maa-alueisiin. Ensimmäisenä hallitsijana läänityslaitosta kehitti Kaarle Suuri 800-luvulla, hän tarvitsi ratsain taistelevia sotilaita, joille antoi palkaksi hallintaoikeuden tiettyyn maa-alueeseen eli läänityksen ja teki heistä vasalleja eli alamaisia henkilöitä, jotka saivat maata läänityksenä ja antoivat vastapalveluna sotajoukkoja ylemmilleen. Tästä tavasta Eurooppaan kehittyi feodaaliyhteiskunta. 

Feodalismissa vasalli sai valvontaansa koko hänelle luovutetun alueen kaikkine ihmisineen ja taloineen. Läänityksen saanut vasalli pystyi läänittämään alueitaan vielä eteenpäin alavasalleille, jos hän esim. tarvitsi itselleen sotilaita. Aluksi läänitykset olivat määräaikaisia ja ne siirtyivät takaisin läänittäjälle sotapalveluksen päätyttyä tai vasallin kuollessa. Vähitellen läänitykset alkoivat pysyä samalla suvulla ja ne muuttuivat perinnöllisiksi, jolloin omaisuus siirtyi isältä pojalle. Näin muodostui keskiaikaisen sääty-yhteiskunnan ylin ryhmä, aatelisto. Feodalismissa hallitsijan valta oli vähäistä, sillä hän joutui läänittämään pääosan hallitsemastaan alueesta. Feodalismissa Länsi-Eurooppa pirstaloitui monimutkaisessa sopimusjärjestelmässä läänityksiksi.

Feodalismiin kuuluivat kiinteinä osina kartanotalous ja maaorjuus. Osa talonpojista luovutti maansa vapaaehtoisesti kartanonherroille, näin he välttyivät maanomistukseen liittyneestä sotapalveluksesta, saattoivat keskittyä viljelemään maata, saivat suojaa ja turvaa kartanonherralta. Vuokraksi talonpojan oli työskenneltävä kartanonherralle muutamana päivänä viikossa ja luovuttaa hänelle osa sadostaan. Talonpojalla oli myös velvollisuus rakentaa ja korjata siltoja ja teitä ja maksaa kartanon myllyn käytöstä. Edellä mainittuja velvollisuuksia kutsutaan feodaalirasituksiksi. 

Keskiajan lopulla kuninkaan valta alkoi vahvistua ja feodalismiin perustuvan hallinnon tilalle alkoi syntyä valtioita, joissa valta keskittyi kuninkaalle. Kaupan ja kaupunkien kasvu, sekä rahatalouden voimistuminen johtivat vallan keskittymiseen kuninkaalle. Hallitsija sai voimistuneesta kaupankäynnistä verotuloja, joiden avulla hän vahvisti hallintoa ja armeijaa. Riippuvuus aateliston tarjoamasta sotilasavusta väheni, kun tilalle tulivat palkka-armeijat. Aateliston valtaa heikensivät myös Euroopassa käydyt vallanperimyssodat. Aateliston heikentyessä kuninkaan oli helppo palauttaa maa-alueita hallintaansa.”
Johtopäätökset/yhteenveto:
· muutamaan kokoavaan lauseeseen, jossa tiivistät vastauksen olennaisimmat asiat vielä kerran
· esim. ”Feodalismi perustui monimutkaiseen läänityssopimusten verkostoon. Vasallisuhde oli feodalismin kulmakivi, se perustui kahden osapuolen keskinäiseen sopimukseen, jossa kummallekin asetettiin omat oikeutensa ja velvollisuutensa. On kuitenkin hyvä muistaa, että feodalismia ei esiintynyt keskiajalla koko Euroopassa, vaan lähinnä Länsi-Euroopassa. Rahatalouden elpyminen ja aateliston vallan hiipuminen johtivat vähitellen feodalismin päättymiseen.”



Yleisiä huomoita:
· vastaa siihen, mitä kysytään
· käytä käsitteitä kuten vasalli, lääninherra, läänitys (selitä käsitteet)
· vältä puhekieltä

